God se A-lys - www.bybelkennis.co.za
by Coen Slabber · Published 05/03/2015 · Updated 01/02/2015
Die Fariseërs in Jesus se tyd het kategorieë gehad wat duidelik onderskei het tussen diegene wat "in" en diegene wat "uit" was. Die A-lys bestaan uit mense wat bewonder word en wie se sosiale status ons begeer. Dit was die mense wat jy graag op jou gastelys wil hê.
God verwelkom mense wat in ons oë nie eers op die Z-lys hoort nie. Maar wie is op God se gastelys? As jy 'n feesmaal gee, nooi dan armes, kreupeles, verlamdes en blindes (Lukas 14:13). Hy keer die skaal waarop bepaal word wie "in" en wie "uit" is, om. Hy nooi mense na sy tafel wat Hom nooit sou kon vergoed nie – Hy het immers sy lewe vir hulle gegee. Mense wat vroeër as buitestaanders, vreemdelinge behandel is word nou as lede van jou familie ontvang.
Ons status en prestige word in die wêreld bepaal deur ander te evalueer, deur die sosiale leer te klim of deur te keer dat ander nie hierdie leer klim nie. In God se koninkryk word ons posisie deur God en nie deur ander mense bepaal nie. Dit bevry ons van die dolle geskarrel na erkenning deur mense. Albert Schweizer sê dat ons nie altyd ons eie saak hoef te bevorder nie, ons hoef nie altyd bo uit te kom nie, ons hoef nie ander te beïndruk nie, ons hoef ons nie altyd met ander te vergelyk nie; dit laat ons toe om vrygewig te wees
Hierdie waarheid bevry ons ook van skaamte. Skaamte is wanneer my evaluasie van myself nie deur ander gedeel word nie. Jesus se dissipels hoef nie deel van hierdie geskarrel vir eer te wees nie, want hulle weet wie hulle in God se oë is.